b'\n_START_ARTICLE_\nKansallis-Osake-Pankki\n_START_PARAGRAPH_\nKansallis-Osake-Pankki, lyhyemmin Kansallispankki tai KOP, oli vuosina 1889\xe2\x80\x931995 toiminut suomalainen liikepankki. Se perustettiin suomalaisuusliikkeen vastineeksi ruotsinkielisten Yhdyspankille. Vuonna 1933 KOP:hen sulautui Luotto-Pankki ja vuonna 1958 Suomen Maatalous-Osake-Pankki. KOP:n p\xc3\xa4\xc3\xa4konttori sijaitsi Helsingin Aleksanterinkadulla Theodor H\xc3\xb6ijerin suunnittelemassa, vuonna 1893 valmistuneessa rakennuksessa, jota oli laajennettu vuosina 1925 (Onni Tarjanne) ja 1962 (Antero Pernaja)._NEWLINE_Pankkikriisin yhteydess\xc3\xa4 vuonna 1992 STS-pankki fuusioitiin KOP:hen. Vuonna 1994 KOP joutui vakavaraisuutensa paikkaamiseksi j\xc3\xa4rjest\xc3\xa4m\xc3\xa4\xc3\xa4n osakeannin, Kansallisannin, jolla se ker\xc3\xa4si sijoittajilta kaksi miljardia markkaa lis\xc3\xa4p\xc3\xa4\xc3\xa4omaa. Osakekirjan ulkoasu oli koko pankin ajan samankaltainen._NEWLINE_Lopulta vuonna 1995 Kansallispankki ja Suomen Yhdyspankki sulautuivat muodostaen Merita Pankin (sittemmin osaksi Nordeaa). Fuusiossa Kansallispankin omistajat saivat 41,7\xc2\xa0\xc2\xa0% Meritan osakkeista._NEWLINE_Kansallispankin tunnus oli sininen tyylitelty orava.\n_START_SECTION_\nPerustaminen\n_START_PARAGRAPH_\nKansallis-Osakepankki perustettiin vuonna 1889. Perustajia oli viisi: Otto Stenroth, Lauri Kivek\xc3\xa4s, Matti \xc3\x84yr\xc3\xa4p\xc3\xa4\xc3\xa4 sek\xc3\xa4 veljekset Otto ja August Hjelt. Perustamisessa kielikysymys n\xc3\xa4ytteli t\xc3\xa4rke\xc3\xa4\xc3\xa4 osaa. Pankkitoimen koettiin olevan ruotsinkielisten hallussa; tarvittiin suomalainen ja suomenmielinen liikepankki. Perustettavan pankin osakkeita merkitsi suuri joukko suomenmielisi\xc3\xa4 ihmisi\xc3\xa4 eri puolella Suomea. Perustava yhti\xc3\xb6kokous pidettiin 12.10.1889. P\xc3\xa4\xc3\xa4konttori avattiin yleis\xc3\xb6lle 8.2.1890; yksitt\xc3\xa4isi\xc3\xa4 talletuksia oli otettu ja lainoja annettu jo sit\xc3\xa4 ennen._NEWLINE_Pankin ensimm\xc3\xa4inen nimi oli Kansallis-Osakepankki. T\xc3\xa4ll\xc3\xa4 nimell\xc3\xa4 pankki toimi vuodet 1889\xe2\x80\x931892, ennen kuin nimi ruvettiin kirjoittamaan kahdella yhdysviivalla Kansallis-Osake-Pankki._NEWLINE_Suomalaiskansallisissa piireiss\xc3\xa4 odotettiin aluksi Kansallis-Osake-Pankin toimivan aseena kielitaistelussa. Pankin johto ei kuitenkaan ajanut jyrkk\xc3\xa4\xc3\xa4 kielikantaa, vaan n\xc3\xa4ki t\xc3\xa4rke\xc3\xa4mm\xc3\xa4ksi pankin terveen kasvun turvaamisen. Jyrkk\xc3\xa4 ja selke\xc3\xa4 kielikanta ei my\xc3\xb6sk\xc3\xa4\xc3\xa4n ollut edellytys tulla valituksi pankkiin esimieheksi tai toimikunnan j\xc3\xa4seneksi. Er\xc3\xa4ill\xc3\xa4 paikkakunnilla aiheutuikin kiistoja, kun ruotsinkielisi\xc3\xa4 oltiin ottamassa n\xc3\xa4ille paikoille. Suomenkielisen ja -mielisen liike-el\xc3\xa4m\xc3\xa4n nousu kuitenkin hy\xc3\xb6dytti pankkia sen toiminnan alkuvuosikymmenin\xc3\xa4.'